31997D0690
L 293/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 20 октомври 1997 година
относно прилагането на Oбща позиция 97/356/ОВППС, определена от Съвета на основание член J.2 от Договора за Европейския съюз, относно предотвратяване и разрешаване на конфликтите в Африка
(97/690/ОВППС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално членове J.2 и J.11 от него,
като има предвид, че член 7 от Обща позиция 97/356/ОВППС (1) предвижда, че Европейският съюз е склонен да допринесе своята помощ за създаване на възможности в областта на предотвратяването и разрешаването на конфликтите в Африка, на базата на предложения за конкретни проекти, и по-специално с посредничеството на Организацията за африканско единство (ОАЕ) и на подрегионалните африкански организации;
като има предвид, че в светлината на заключенията на Съвета от 2 юни 1997 г. относно предотвратяването и разрешаването на конфликтите в Африка, и с цел да се облекчат африканските усилия, Европейският съюз следва да подкрепи механизма за предотвратяване, управление и разрешаване на конфликтите в Африка, наричан по-долу „Механизмът“, установен от ОАЕ на 29-та асамблея, проведена в Кайро през м. юни 1993 г.;
като има предвид, че с цел да се превърне в действащ механизмът на ОАЕ, се оказва крайно необходимо да се разширят възможностите за комуникация на генералните щабове на ОАЕ, на нейните национални и регионални служби, както и на мисиите на ОАЕ на място; като има предвид, че бе представен специален проект от страна на ОАЕ като част от проект с предложения, целящи укрепването на механизма на ОАЕ в тази област;
като има предвид, че това действие се явява като контролна мярка, и че неговата оценка ще позволи на Европейския съюз да разшири сътрудничеството с ОАЕ и да предвиди подкрепа и за други проекти, представени от ОАЕ, които ще бъдат разглеждани поотделно от страна на Европейския съюз,
РЕШИ:
Член 1
1. Европейският съюз подкрепя механизма за предотвратяване, управление и разрешаване на конфликтите в Африка, установен от ОАЕ през м. юни 1993 г., чиято цел е да позволи скорошна идентификация на източниците на конфликти, както и бързата реакция спрямо тях.
2. С цел да се позволи на Механизма да подобри своята оперативна ефикасност, и предвид констатирания недостатък в областта на комуникациите в Африка, помощта на Европейския съюз за 1997 г. ще бъде предназначена за нуждите на ОАЕ в областта на разширяването на възможностите за комуникация на генералните щабове на ОАЕ, на нейните национални и регионални бюра, както и на мисиите на ОАЕ на място, включително и за обучение в този сектор.
Член 2
При прилагането на настоящото решение, ще се отчита необходимостта от осигуряване на съгласуваност между помощта за ОАЕ, предоставяна от Европейския съюз, от държавите-членки и от другите участници в конференциите по превантивна дипломация, проведени във Вашингтон (1995 г.), Брюксел и Мадрид (1996 г.).
Член 3
1. С цел да се покрият разходите по предоставяне на оборудване, в това число и обучение на персонала на ОАЕ, ще бъде отпусната сумата от ECU 860 000 за сметка на общия бюджет на Европейския съюз за 1997 г.
2. Управлението на изразходените средства от сумата, определена в параграф 1, се осъществява в зависимост от процедурите и реда на Европейската общност в бюджетната сфера.
Член 4
Шест месеца след публикуването на настоящото решение Съветът следва да оцени предприетото от него действие, на базата на информацията, която му бъде предоставена от Комисията.
Член 5
Настоящото решение влиза в сила от датата на неговото приемане.
Настоящото решение се публикува в Официален вестник.
Съставено в Люксембург на 20 октомври 1997 година.